**DNL izsniegšana Covid-19 gadījumā**

1. **Pieaugušajiem, kuri atgriezušies no Covid-19 infekcijas skartajām teritorijām** **un kuriem nav nekādu infekcijas slimību pazīmju,** 14 dienas no izbraukšanas brīža no skartās teritorijas tiek rekomendēts veikt veselības stāvokļa novērtējumu, tai skaitā mērot ķermeņa temperatūru. Šajos gadījumos izolācija mājās nav nepieciešama un **darbnespējas lapa netiek izsniegta**, izņemot ārstniecības personas, sociālās aprūpes institūciju darbiniekus un izglītības iestāžu darbiniekus, kas strādā ar bērniem *(skat. 2.punktu)*. Gadījumā, ja personai 14 dienu laikā parādās akūtas respiratoras infekcijas slimības pazīmes, personai ir jāsazinās ar Neatliekamās medicīniskās palīdzības dienestu, kas organizēs personas laboratorisko izmeklēšanu.
2. **Veselības aprūpes iestāžu un sociālās aprūpes iestāžu darbiniekiem, kas strādā tiešā kontaktā ar klientiem, kā arī izglītības iestāžu darbiniekiem, kas strādā tiešā kontaktā ar bērniem** un kas atgriezušies no Covid-19 infekcijas skartajām teritorijām, kam piemērojami īpašie piesardzības pasākumi (skat. <https://spkc.gov.lv/lv/aktualitates/get/nid/769>), tiek rekomendēta pašizolācija mājās 14 dienas kopš izbraukšanas no minētās teritorijas. Šīm personām **tiek izdota DNL, atzīmējot cēloni “cits” un piezīmēs ”ierakstot “karantīna”, un tiek rekomendēts veikt veselības stāvokļa novērtējumu, tai skaitā mērot ķermeņa temperatūru**. Gadījumā, ja personai 14 dienu laikā parādās akūtas respiratoras infekcijas slimības pazīmes, personai ir jāsazinās ar Neatliekamās medicīniskās palīdzības dienestu, kas organizēs personas laboratorisko izmeklēšanu.
3. **Bērniem, kuri ir atgriezušies no Covid-19 infekcijas skartajām teritorijām, kam piemērojami īpašie piesardzības pasākumi** (skat. <https://spkc.gov.lv/lv/aktualitates/get/nid/769>),tiek noteikta mājas karantīna uz 14 dienām no atgriešanās brīža Latvijā un, ja nepieciešams, vienam no bērna vecākiem tiek izsniegta B darbnespējas lapa, ailē “Piezīmes” norādot “karantīna”. Tiek rekomendēts veikt veselības stāvokļa novērtējumu, tai skaitā mērot ķermeņa temperatūru. Gadījumā, ja bērnam 14 dienu laikā parādās akūtas respiratoras infekcijas slimības pazīmes, ir jāsazinās ar Neatliekamās medicīniskās palīdzības dienestu, kas organizēs bērna laboratorisko izmeklēšanu.
4. **Pieaugušajiem, kuri atgriezušies no kādas no Covid-19 infekcijas skartajām teritorijām** **un kuriem ir akūtas respiratoras infekcijas slimības pazīmes, bet** **laboratoriskais izmeklējums uz Covid-19 infekciju ir negatīvs**, darba nespēja tiek noteikta vispārējā kārtībā līdz slimības pazīmju izzušanai. Tomēr pēc atveseļošanās personai tiek rekomendēts novērot savu veselības stāvokli 14 dienas no atgriešanās brīža Latvijā, mērot ķermeņa temperatūru divas reizes dienā.
5. **Personai, kura bijusi ciešā kontaktā ar Covid-19 infekcijas slimnieku**, jānosaka karantīna (izolācija mājās) 14 dienas no kontakta brīža. Šīm personām atbilstoši MK 2001. gada 3. aprīļa noteikumiem Nr. 152 “Darbnespējas lapu izsniegšanas un anulēšanas kārtība” izsniedz darbnespējas lapu (A darbnespējas lapu pieaugušajiem, izvēloties cēloni “cits”, kurā veic ierakstu “karantīna”, un B darbnespējas lapu – slima bērna kopšanai un pieaugušajiem no 11 dienas, ailē “Piezīmes” norādot “karantīna”,).

**Aicinām izrakstot DNL,, noteikti piezīmēs norādīt “karantīna”, lai novērstu jebkādus pārpratumus ar kontrolējošām iestādēm.**

**Ja persona kļuvusi par Covid-19 pacienta kontaktpersonu vai uzturējusies Covid-19 infekcijas skartajā teritorijā, kam piemērojami īpašie piesardzības pasākumi, veicot darba pienākumus, un personai tiek noteikta karantīna un izrakstīta darbnespējas lapa, kā pārejošas darbnespējas cēlonis tiek norādīts “nelaimes gadījums darbā”, “Piezīmes” norādot “karantīna”.**

Visos minētajos gadījumos darbnespēja tiks apmaksāta vispārējā kārtībā.